ཆོས་ལུགས་ཀྱིས་ཡོད་ཚད་ཐག་གཅོད་ནུས་པར་འདོད་པ་དང་།མིའི་འདོད་བློ་མཐའ་དག་ཆོས་ལུགས་ཀྱིས་བསྐང་ནུས་སྙམ་པའི་ཀུན་སློང་ཞིག་རང་རེ་བོད་མི་རྣམས་ལ་ཡོད་པ་རེད།དུང་ཞེན་དེ་འདྲ་ཞིག་ཡོད་པའི་སྟབས་ཀྱིས་མི་ལོ་སྟོང་ཕྲག་གཅིག་ལྷག་རིང་ང་ཚོས་ཡོད་ཚད་ནས་ཡོད་ཚད་ཆོས་ལུགས་ཀྱི་ཕྱོགས་སུ་ཕུལ་བཞག་པ་རེད།ཐ་ན་དེ་རིང་ངས་འདི་ནས་ཆོས་ལུགས་ཀྱིས་ཡོད་ཚད་ཐག་གཅོད་མི་ཐུབ་པ་དང་།མིའི་འདོད་བློ་མཐའ་དག་བསྐང་ནུས་ཀྱིན་མ་རེད་ཟེར་ནས་བཤད་པ་དེ་ཡང་བློ་ཡུལ་ལ་མི་ཤོང་མཁན་ཡོད་སྲིད་པ་རེད།